《观姚江常胜军齐发》
清代·许传霈

昨夜失东隅，所守在桑榆。况复江海防，往来历通衢。

卓哉谢氏子，曹江咸弃繻。今日运糇食，明日出车徒。

村近不捉船，含枚疾驰驱。同是梓里人，甘苦尝饴荼。

昨闻红旗报，奏凯贺鉴湖。安得常胜去，东浙复须臾。

一郡八县令，东望相招呼。呼兵寓于农，引领全我躯。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。